Задачкі  
*Васіль Вітка*

### ПРА ПАНЧОШКІ І РУКАВІЧКІ

— Пасядзі спакойна, Вася,

Па баках не аглядайся,

Не чашы, браток,

За вухам,

А яшчэ разок

Паслухай:

«Маша коціку на ножкі

Падарыла панчошкі,

А малой сястрыцы —

Панчошкі і рукавіцы.

Колькі пар было панчох,

Колькі рукавіц?»

Уздыхнуў хлапчына: —

Ох! Нос павесіў ніц.

— Дзед, задача не для нас.

Трэба склікаць увесь клас.

— Ты, Васіль, не ўмееш слухаць,

Вось што я табе зазначу.

Набярыся, хлопча, духу,

Сам рашы сваю задачу.

А пасля паклічаш клас —

Ёсць задачкі для ўсіх вас.

*(Тры пары панчох  
 адна пара рукавіц.)*

### У КОЖНЫМ КУТКУ

У кожным кутку

Ў хаце па катку.

Кожны сядзіць,

На траіх глядзіць.

Колькі ж куткоў

I колькі каткоў?

*(Чатыры куткі,  
 чатыры каткі.)*

### У СТАРОГА ВЕРАБ'Я

У старога вераб'я

Грашавітая сям'я:

У кожнага верабейкі

Па чатыры капейкі.

Зляцеліся вераб'і —

Налічылі два рублі.

У самога вераб'я

Было роўна паўрубля.

Кожнаму верабейку

Даў стары яшчэ капейку.

Колькі ж мае дзяцей

Наш багаты верабей?

*(Пяцьдзесят)*

### ВЕРАБ'ІНАЯ ЗАРПЛАТА

Вераб'іная зарплата —

Пяць капеек на брата,

Пяць капеек на сястрыцу.

Толькі як нам палічыцца?

Раскладаем, дзелім, множым,

А сябе злічыць не можам.

Два рублі рублямі,

Рубель пятакамі,

Пяць капеек па капейцы.

Колькі ўсіх нас у сямейцы?

*(Шэсцьдзесят адзін)*

### КОЛЬКІ ПАЛЬЦАЎ

Колькі пальцаў на руцэ?

Кожны знае: — Пяць.

Добра, што адразу ў цэль

Можаш ты цаляць.

Добра, толькі не спяшы,

Хай другія рэшаць.

А на двух руках, скажы,

Колькі будзе? — Дзесяць.

Не зрабіць бы нам прамах

У задачцы трэцяй:

А на дзесяці руках

Колькі пальцаў, дзеці?

*(Пяцьдзесят)*

### НА ВЯРБІНЕ

На вярбіне —

Тры галіны,

На кожнай галіне

Па тры апельсіны.

Колькі нарвеш,

Усе і паеш.

*(На вярбе апельсіны  
 не растуць)*

### МАЯ СЯМ’Я

Задам табе задачу я.

Паслухай, вось мая сям'я:

Дзядуля, бабка, брат.

У нас парадак, лад,

Заўсёды чыста ў хаце,

Бо ў хаце ў нас дзве маці,

Два бацькі, два сыны,

Дачка, пляменнік і сястра,

А самы меншы — я.

Цяпер табе злічыць пара —

Якая ў нас сям'я?

*(Бацька, маці, сын,  
 нявестка, унучка і ўнук)*

### РАЗРЭЖЦЕ САМІ

Шэсць метраў шоўку

Купіла швачка

Дочкам на абноўку,

А вам — на задачку:

Штодзень ножнамі

Адрэзвала маці

Па метру для кожнае

I шыла плацце.

Колькі дзён шоўк

Рэзала швачка?

Якраз для малышоў

Гэта задачка.

Размерайце самі,

Раздзяліце самі,

Нарэшце

Разрэжце

Сваімі рукамі.

*(Пяць дзён.)*

### КОЛЬКІ САРОК?

У нядзелю на урокі

Прыляцелі ўсе сарокі,

Бо не ведалі яны,

Што ў нядзелю выхадны

Ў панядзелак на урок

Прыйшло сорак

Сарок.

У аўторак за буквар

Яшчэ села дваццаць пар

Шэсцьдзесят

Сарачанят

Пагуляць зайшлі

У дзетсад.

Калі ў школу на заняткі

Вернуцца сарачаняткі

I пасядуць за урок —

Колькі будзе ўсіх сарок?

*(Сто сорак сарок.)*

### ПЯТЫ

Чатыры салдаты

Лічылі пяты,

Далучыўся пяты:

— Залічыце мае пяты.

Падышло дваццаць

I яшчэ пятнаццаць.

Пяць сказалі: — Братцы,

Трэба разабрацца:

Сорак пят

І сорак пят —

Колькі ж нас

Усіх салдат?

*(Сорак салдат.)*

### ЛЯЦЕЛІ ГАЛУБЫ

Ляцелі галубы,

Селі на дубы —

Па пары на кожны.

Зірнулі ўбок,

А адзін дубок —

Парожні.

Паасобку рашылі сесці —

Аднаму не хапіла месца.

Колькі дубоў,

Колькі галубоў?

*(Чатыры галубы  
 і тры дубы.)*

### ДВА САМАЗВАЛЫ

Два самазвалы грузілі пароўну:

Бетон — Антону, Сымону — воўну.

Тону — Сымону, тону — Антону.

Хто на пытанне задачы адкажа:

У каторага большая будзе паклажа,

Каторы з месца кранецца хутчэй,

Катораму ехаць будзе лягчэй?

*(Большая паклажа будзе на самазвале з воўнай, меншая — на самазвале з бетонам, а вага ў абодвух аднолькавая.)*